**ЖОБА**

**Аумақтық нотариаттық**

**палаталары өкілдерінің**

**\_\_\_\_ кезекті съезімен**

**бекітілген**

**\_\_\_\_\_ 2022 жыл**

**Қазақстан Республикасында нотариатты дамытудың**

**2022 жылдан 2027 жылға дейінгі кезеңге арналған тұжырымдамасы**

***1. Кіріспе***

Қазақстан Республикасында нотариатты дамытудың 2022 жылдан 2027 жылға дейінгі кезеңге арналған тұжырымдамасын *(бұдан әрі - Тұжырымдама)* нотариат институтын нормативтік, құқықтық, ұйымдастырушылық, қаржылық және ақпараттық-техникалық қамтамасыз етуді одан әрі жетілдіру бойынша негізгі тұжырымдамалық бағыттарды айқындайтын Республикалық нотариаттық палатасымен *(бұдан әрі – РНП)* әзірленді.

Тұжырымдаманы іске асыру шеңберінде нотариаттың құқықтық жүйедегі рөлін күшейтуге, нотариаттың бірыңғай ұйымдастырушылық құқықтық нысанына ауысуға, нотариаттық құжаттардың дұрыстығын айқындауға, басқару органдарының жауапкершілігіне, нотариаттық іс-әрекеттер жасағаны үшін ақы төлем жасауды жетілдіруге, нотариаттық қоғамдастықта өзін-өзі басқаруды және бақылауды күшейтуге бағытталған шаралар мен тетіктер көзделеді.

Қазақстан Республикасы Конституциясының 13-бабына сәйкес әркімнің білікті заң көмегін алуға құқығы бар.

«Нотариат туралы» Қазақстан Республикасы Заңына *(бұдан әрі - Заң)* сәйкес нотариат нотариаттық iс-әрекеттер жасау арқылы жеке және заңды тұлғалардың құқықтары мен заңды мүдделерiн қорғауды қамтамасыз ететін білікті заң көмегін көрсету жөніндегі құқықтық институт болып танылады.

Қазақстандық нотариат латын нотариатының қағидаттарын басшылыққа ала отырып, құқықтың континенттік жүйесі шеңберінде тарихи қалыпта және дамуда. Өткен 25 жыл ішінде нотариаттың азаматтық айналымда тиімді ауыстырудың жоқ екенін анық көрсетті.

 Қазақстанның алдында тұрған қазіргі заманғы сын-қатерлер мен өр мақсаттар алдыңғы құжаттың негізгі бағыттары мен негізгі жобаларының сабақтастығын қамтамасыз етуді ескере отырып, қолданыстағы құқық жүйесін одан әрі жетілдіру қажеттілігін білдіреді.

Аса маңызды құқықтық құжат – Конституцияның ережелерінде көзделген әлеуетті дамытуды жалғастырған жөн, өйткені конституциялық құқықтар мен кепілдіктерді мүлтіксіз сақтау мемлекеттің алдына қойған жоғары міндеттерге қол жеткізудің кепілі болып табылады.

***2. Нотариаттың ағымдағы жағдайы және проблемалары***

Мемлекеттік және жекеше нотариустарға нотариаттық іс-әрекеттер жасау құқығы Заңмен көзделген. Жекеше нотариус болмаған жағдайда, қандай да бір нотариаттық округте мемлекеттік нотариус бірлігі енгізіледі.

Жекеше нотариаттың тиімді моделінің болуы мемлекеттік нотариатқа қажеттіліктің жоқтығын дәлелдеді. 2012 жылдан бастап Қазақстанда мемлекеттік нотариустар өз қызметін жүзеге асырмайды.

Қазіргі уақытта елімізде 1республикалық нотариаттық палата; 20 аумақтық нотариаттық палата; жеке практикамен айналысатын 4381 нотариус жұмыс істейді.

Соңғы жылдары Заңға енгізілген өзгерістер мен толықтырулар нотариустардың құзыретін кеңейтіп, жұмысын жаңартты.

Нотариустың электронды архивінің орталықтандырылған жүйесі құрылды.

Мәміле жасауға өтініш білдіргендердің ЭЦҚ пайдалана отырып немесе графикалық планшеттің көмегімен құжатқа қол қою құқығымен электрондық нысанда нотариаттық іс-әрекеттер жасау бекітілді.

Әрбір нотариаттық іс-әрекетке берілетін бірегей нөмір енгізілді.

Бірыңғай нотариаттық ақпараттық жүйенің (бұдан әрі - БНАЖ) <http://enis.kz/CheckTestament> сыртқы сайтында бірегей нөмір, сенімхаттар, атқарушылық жазбалар, мұрагерлерді іздеу, мұрагерлік істер, жойылған сенімхаттар бойынша нотариаттық іс-әрекеттерді тексеру бойынша сервистер құрылды.

Жылжымайтын мүлікпен мәмілелер жасау кезінде эксаумақтылық принципі енгізілді.

Жаңа нотариаттық іс-әрекеттер енгізілді: келісімдерді куәландыру, нотариус дайындаған электрондық құжаттың, қағаз нұсқасындағы құжаттың маңыздылығын куәландыру; нотариус қағаз нұсқасында дайындаған құжаттың, электрондық құжаттың маңыздылығын куәландыру және олар үшін ақы төлеу, келісім, атқарушылық жазба, халықтың сұранысына ие дауды реттеу туралы келісім.

Нотариустың депозит механизмі мәмілелердің қауіпсіздігі мен ашықтығының кепілі ретінде, сондай-ақ мәмілелер кезінде қолма-қол ақшасыз есеп айырысу нысандарының бірі ретінде жетілдірілді.

Нотариус ақылы негізде кеңес беру құқығын алды.

Нотариустар арбитраждық талқылауларда арбитрлар болып сайлану құқығын алды.

РНП жанындағы Біліктілікті арттыру орталығы нотариустарды оқыту үшін аккредиттелген ЖОО оқытушыларын, заңгер-практиктерді тарта отырып, заманауи коммуникация құралдарын пайдаланып, біліктілікті арттыру курстарын тұрақты негізде өткізеді.

Халықаралық ынтымақтастық белсенді дамуда, шетелдік нотариаттардың тәжірибесі зерттелуде. Еуразиялық ынтымақтастық елдері, Әзірбайжан, Германия, Өзбекстан, Францияның нотариаттарымен ынтымақтастық туралы келісімдер жасалды.

Қазақстандық нотариат Халықаралық нотариат одағына 2021 жылдың желтоқсанында ХНО-ның 90-ыншы мүшесі ретінде қабылданды.

Нотариаттың құқықтық жүйедегі рөлін және жекеше нотариустың мәртебесін нормативтік айқындауда оның құқықтық табиғатының (жария-құқықтық немесе жекеше-құқықтық) белгісіздігі елеулі проблема болып отыр.

Нотариустардың санын реттеудің болмауы Датын нотариатының принциптерінен ауытқу болып табылады.

Нотариат азаматтық айналым саласынан ығыстырылуда.

Нотариаттық іс-әрекеттерге ақы төлеу мөлшері экономикалық тұрғыдан теңдестірілмеген, бұл жекеше нотариаттың жұмыс істеуінің тәуелсіздігіне нұқсан келтіреді.

Әлі күнге дейін нотариаттық архивтер мәселесі өз шешімін таппай отыр. Нотариаттық құжаттардың құқықтық мәртебесін заңнамалық деңгейде белгілеу қажет.

Нотариаттық құжаттардың дұрыстығына заңмен анықталған презумпция жоқ.

Кәсіби қоғамдастық тарапынан бақылаудың болмауы.

Нотариустардың бірқатар әлеуметтік мәселелерін шешу талап етіледі.

Аталған тұжырымдамалық проблемаларды бір нотариаттық қоғамдастықтың күшімен шешу мүмкін емес. Уәкілетті орган мен тиісті мемлекеттік органдар тарапынан түсіністік пен қолдау қажет.

***3. Азаматтық айналымда нотариаттың рөлін арттыру***

 3.1 Превентивті сот төрелігі саласында нотариаттың рөлін арттыру. Бұл бірнеше бағытта болуы мүмкін. Нотариаттық актілердің заңдылығы мен шынайылығы презумпциясы қағидатын енгізу көзделеді. Нотариаттық құжат ерекше дәлелдеме күші бар ресми мәртебеге ие болады. Нотариаттың акт сот тәртібімен жарамсыз деп танылғанға дейін нотариаттық іс-әрекет жасалды және заңда белгіленген зардаптарды туындатады деп есептеледі.

 3.2 Нотариустарды мемлекеттік және жеке нотариустарға бөлуді болдырмайтын нотариаттың бірыңғай ұйымдық-құқықтық нысанына ауысу. Қолданыстағы модель соңғы 10 жыл ішінде бүкіл ел аумағында халықтың нотариаттық көмекке қол жеткізуін толық көлемде қамтамасыз етеді.

 3.3 Заңда міндетті нотариаттық куәландыру көзделген дауларды реттеу бойынша сотқа дейінгі міндетті тәртіпті қарастырып, татуластыру рәсімдерін пайдалану мүмкіндігін кеңейту.

 3.4. Нотариустың төмендегідей заңды маңызы бар фактілерді анықтау бойынша нотариаттық іс-әрекеттер жасауға құқықты беруі:

1) адамдардың туыстық қатынастары;

2) мұраны қабылдау;

3) құқық белгілейтін құжаттардың бірінде азаматтың атында, әкесінің атында немесе тегінде қате болуына байланысты адамға құқық белгілейтін құжаттардың тиесілігі. (даусыздығы).

3.5 Жеке тұлғалардың қатысуымен жылжымайтын мүлікпен жасалатын мәміленің міндетті нотариаттық нысанын енгізу.

3.6 Бұрын берілген келісімнің күшін жоюды заңнамалық реттеу.

3.7 Жаңа нотариаттық іс-әрекетті енгізу – электрондық құжаттың дұрыстығын растау.

3.8 Нотариустардың цифрлық апостиль қоюын баламалы негізде беру.

3.9 Нотариустарға қағаз құжаттарды ғана емес, сондай-ақ электрондық құжаттарды да ұсыну уақытын куәландыру құқығын беру.

3.10 Заңды тұлғаларды тіркеу және қайта тіркеуді баламалы негізде беру. Бұл, ең алдымен, заңды тұлғаны қайта тіркеу үшін негіздеме нотариаттық тәртіппен куәландырылған мәміле болып табылатын жағдайларға қатысты.

3.11 Нотариустардың өздері куәландырған мәмілелер бойынша жылжымайтын мүлікке құқықтарды (ауыртпалықтарды) тіркеу жөніндегі функцияларды баламалы негізде беру.

3.12 Борышкердің тіркелген жері бойынша атқарушылық жазба жасалғаны туралы норманы алып тастау.

3.13 Нотариустардың мемлекеттік қаржыландыру алмауына байланысты Заңда нотариусқа нотариаттық іс-әрекеттер жасағаны үшін ақы төлеуді белгілеу, нотариаттық іс-әрекеттер жасағаны үшін олар алатын ақы олардың табысы болып табылады және мемлекет кірісіне аударуға жатпайды.

3.14 Нотариаттық іс-әрекеттерге ақы төлеу тәсілдерін қайта қарау. Атап айтқанда, нотариаттық іс-әрекеттер үшін ақы төлеуге қатысты пропорционалды және тіркелген тарифті қамтитын аралас тарифті енгізген жөн. Бұл ретте төлем сомаларын қалыптастырудың өлшемдері мыналар болуы тиіс:

- нотариус жасайтын іс-әрекеттің күрделілігіне төлем сомасының мөлшеріне сәйкестігі;

- нотариаттық іс-әрекеттердің қолжетімділігін, нотариат қызметінің кірістілігін (шығынсыздығын) және нотариаттық қызметті жүзеге асыру кезінде нотариус келтірген зиянды өтеу мүмкіндігін қамтамасыз ету қажеттілігі.

- қалалық және ауылдық жерлерде жылжымайтын мүлікті иеліктен шығару туралы шарттарды куәландыру кезінде бірыңғай төлем белгілеу.

- иеліктен шығарылатын немесе берілетін мүліктің әрбір объектісі үшін жылжымайтын мүлікпен жасалған шарттарды куәландыру кезінде ақы алуды белгілеу, өйткені шартта біреуден көп объектінің болуы нотариустың жұмысын қиындатады және оған кететін уақытты арттырады.

3.15 Нотариаттық іс-әрекеттер жасау кезінде нотариустар беретін жеңілдіктер түрлерін оңтайландыру және нақтылау.

3.16 Қазақстан нотариатының композиттік қызмет ретінде кешенді құқықтық көмек көрсетуге мүмкіндік беретін белсенді түрдегі нотариат моделіне ауысуын жалғастыру. Ол үшін қажетті құжаттарды дайындауды және талап етуді; құжаттың жобасын әзірлеуді, оны келісуді; қауіпсіз төлемдерді қамтамасыз етуді; мемлекеттік тіркеу жөніндегі функцияларды орындауды; салық берешегінің бар-жоғын тексеруді; мәмілені жасаудың басталғаны туралы хабарлама беру мүмкіндігін беруді, бұл басқа нотариустың осы мүлікпен мәмілені куәландырудың мүмкін болмауына әкеп соғады; заңсыз нотариаттық іс-әрекет жасау нәтижесінде келтірілген залалды толық өтеуді (ұжымдық сақтандыру) нотариусқа беру қажет.

***4. Нотариатта өзін-өзі басқаруды жетілдіру***

4.1 Нотариатты басқарудың қолданыстағы ұйымдастырушылық-құқықтық нысандарын сақтай отырып, нотариат саласында өзін-өзі реттеуге ауысу. Аталған бағыт тек үйлестіріп қана қоймай, тиімді бақылауға да қабілетті нотариаттық палаталардың рөлін күшейтуді білдіреді.

4.2 Біліктілік емтиханын нотариаттық қауымдастықтың өз басқаруына беру.

Жоғарыда айтылғандар мамандықты алу үшін төмендегідей бірқатар шараларды қарастырады:

1) судья лауазымына тапсырылатын біліктілік емтиханы сияқты компьютерлік тестілеуден өтудің ең төменгі шекті деңгейін 70 балдан 80 балға дейін көтеру.

2) нотариаттық қызметпен айналысу құқығына аттестаттауды өткізу мерзімі жылына кемінде бір рет өткізілетін болып белгіленсін.

3) емтихан алушы кандидатты анықтай алмайтын емтихан бағаларының анонимді жүйесін енгізу.

4.3 Республикалық, сондай-ақ аумақтық деңгейлерде басқару органдары мүшелерінің жауапкершілігін заңнамалық деңгейде енгізу.

4.4 Әділет органдары мен палаталардың тәртіптік комиссиялары арасында нотариустарды жауапкершілікке тарту бойынша құзыретін бөлу.

4.5 Қоғамдастықтың сыртқы тартымдылығын, оның имиджін жетілдіру. Нотариустың бірыңғай логотипі мен маңдайшасын белгілеу және оларды әрбір нотариустың орналастыруы. Нотариустардың кеңселеріне, олардың сыртқы және ішкі безендірілуіне қойылатын талаптарды қайта қарау және нақтылау. Нотариаттың өзінің корпоративтік стилі болуы тиіс.

4.6 Бекітілген бағдарламалар бойынша нотариустарға әлеуметтік төлемдер төлеу үшін нотариаттық палаталар жанынан ұжымдық қорлар құру.

4.7 Құқық қолдану практикасының өзекті мәселелері бойынша оқыту іс-шараларын тұрақты негізде өткізу.

***5. Нотариаттағы цифрландыру***

5.1 БНАЖ 2.0. жаңа платформасын құру.

5.2 БНАЖ сүйемелдеуін конкурстық негізде таңдап алынатын басқа операторға ауыстыру.

5.3 Цифрлық архивке ауысуды жүзеге асыру.

5.4 Қашықтықтан нотариаттық іс-әрекеттер жасау бойынша функционалды кеңейту.

5.5 Нотариусқа нотариаттық іс-әрекеттер жасау үшін қашықтықтан жүгінуге болатын клиенттің жеке кабинетін құру.

5.6 Дәлелдемелерді қамтамасыз ету, құжаттардың бір тілден екінші тілге аудармасының дұрыстығын куәландыру, атқарушылық жазбаны шығару, сенімхаттардың күшін жою, мұрадан бас тарту және оны қабылдау туралы өтініштер беру, келісімдердің жекелеген түрлерін беру, нотариаттық іс-әрекеттердің басқа да түрлері үшін қашықтықтан жүгіну құқығын беру.

5.7 БНАЖ-ды ҚР Жоғарғы сотының, екінші деңгейдегі банктердің (мұрагерлік істер бойынша сұраулар), ҚР ҰҚК Бүркіт, ҚР ҚМА ақпараттық жүйелерімен интеграциялау.

***6. Нотариаттық қоғамдастықтың мемлекеттік органдармен, халықаралық ұйымдармен және бұқаралық ақпарат құралдарымен***

***өзара іс-қимылы***

6.1. Нотариаттық қоғамдастықтың мемлекеттік және заң шығарушы билік органдарына нотариаттың қызметіне қатысты мәселелер бойынша қатысуы.

6.2 Нотариат құзыретіне қатысты заңнамалық және өзге де нормативтік құқықтық актілердің барлық жобаларын міндетті түрде келісу.

6.3 Нотариат қызметіне қатысты мәселелерге қатысты заңнаманы жетілдіру мәселелері бойынша ұсыныстар енгізу және оларды талқылау.

6.4 Documentolog жүйесі арқылы нотариаттық палаталар мен нотариустардың мемлекеттік органдармен өзара іс-қимылы.

6.5 БАҚ-та нотариаттың қызметін тұрақты түрде жариялау арқылы нотариаттың оң имиджін қалыптастыру.

6.6 Құқықтық сауаттылығын арттыру мақсатында халық арасында түсіндіру жұмыстарын жүргізу.

6.7 Туындаған проблемаларды шешу үшін халықтың сұрақтармен жүгінуге мүмкіндігі болатын нотариаттық палаталардың әлеуметтік желілерде өз парақтарын жүргізуі.

6.8 ХНО,ТМД нотариаттарымен және басқа елдермен, оның ішінде ақпараттық технологияларды қолдана отырып, өзара тиімді және тең құқықты ынтымақтастықты тұрақты негізде дамытуды жалғастыру.

***Қорытынды***

Осы Тұжырымдаманы және онда ұсынылатын бағыттарды іске асыру қазақстандық нотариаттың дамуына, заңдылық, жариялылық, жауапкершілік, нотариаттық қоғамдастықтың корпоративтік бірлігі, халық пен мемлекет тарапынан нотариаттық қоғамдастыққа сенім қағидаттарында белсенді нотариаттың моделін құруға ықпал ететін болады.